Predkladacia správa 

	Návrh zákona, ktorým sa mení a dopĺňa zákon č. 108/2000 Z. z. o ochrane spotrebiteľa pri podomovom predaji a zásielkovom predaji v znení zákona č. 266/2005 Z. z. sa predkladá z vlastnej iniciatívy. 

Novelizácia zákona je nevyhnutná vzhľadom na zistenie, že pri transpozícii smernice Rady 85/577/EHS o ochrane spotrebiteľa pri zmluvách uzatváraných mimo prevádzkových priestorov a smernice Európskeho parlamentu a Rady 97/7/ES o ochrane spotrebiteľa vzhľadom na zmluvy na diaľku boli niektoré ustanovenia nesprávne formulované a v dôsledku toho nie sú niektoré ustanovenia zákona v súlade so smernicou. Na základe tohto sa precíznejšie upravujú informačné povinnosti predávajúceho pri podomovom predaji, ako aj pri zásielkovom predaji.

V ustanovení §14 účinného znenia zákona je upravená aj kompetencia orgánov kontroly a dozoru, ale prax ukázala, že dozor len nad ustanovením § 3, 6 a 11 je nedostatočný, preto bolo potrebné kompetenciu rozšíriť na celý zákon.

Návrh zákona prerokovala Legislatívna rada vlády SR dňa 18. 10. 2005 a s pripomienkami ho odporučila predložiť na rokovanie vlády SR. Pripomienky legislatívnej rady sú v návrhu zákona zapracované. 

Návrh zákona sa predkladá na rokovanie vlády bez rozporov z pripomienkového konania. 

Schválenie zákona nebude mať žiaden vplyv na štátny rozpočet, rozpočty obcí a vyšších územných celkov, žiaden vplyv na zamestnanosť, podnikateľské prostredie, ani environmentálny vplyv. 

Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná.